Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК-Скопје, преку полномошник Сабина Факиќ, вработена во Здружението, поднесена против Решението на Министерството за образование и наука, по предметот Барање за пристап до информации од јавен карактер, на 14.10.2024 година, го донесе следното

**Р Е Ш Е Н И Е**

  **1**. Жалбата изјавена од Здружението на граѓани Центар за граѓански комуникации ЦГК-Скопје, преку полномошник Сабина Факиќ, вработена во Здружението, поднесена против Решението на Министерството за образование и наука бр.03-8724/2 од 19.09.2024 година, заведена во Агенцијата под бр.08-253 на 01.10.2024 година, по предметот Барање за пристап до информации од јавен карактер,**СЕ УВАЖУВА.**

 **2. Предметот се враќа на повторно постапување пред првостепениот орган во делот под точките 4, 7, 8, 9, 11, и 13 од Барањето.**

 **3. Решението на Имателот на информации бр.03-8725/2 од 19.09.2024 година СЕ ПОНИШТУВА.**

 **4.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, како што е наведено во Жалбата, на 02.09.2024 година поднело Барање за пристап до информации од јавен карактер до Министерството за образование и наука, со кое побаралопреку е маил да му се достави електронски запис од следните информации:

„1. Одлуката за спроведување на постапката со преговарање без претходно објавување на оглас за откуп на учебници за основно образование за учебната 2023/2024 година.

 2. Причината за задоцнетото отпочнување на постапката со преговарање без претходно објавување на оглас за откуп на ученици за основно образование за учебната 2023/2024 година.

 3. Начинот на кој е утврдена проценетата вредност на набавката на ученици за основно образование за учебната 2023/2024 година.

 4. Тендерската документација за оваа постапка вклучително и техничката спецификација.

 5. Барањето доставено до Бирото за јавни набавки за добивање на претходно мислење за примена на постапката со преговарање без претходно објавување на оглас.

 6. Поканата упатена до економските оператори со кои се воделе преговорите.

 7. Добиените понуди од економските оператори.

 8. Записник од одржаното преговарање поединечно за секој дел од постапката.

 9. Одлуката за избор на најповолна понуда.

 10. Списокот на учебници по наслов, автор, јазик, одделение, тираж и единечна цена кои се дел од договорите склучени за трите дела со економските оператори: Друштво за графички услуги и трговија АРС ЛАМИНА ДОО Скопје, Друштво за продукција, маркетинг, дизајн, промет и услуги АРБЕРИА-ДЕСИГН ДООЕЛ експорт-импорт Тетово и Друштво за образование на деца и возрасни АРС СТУДИО Тамара ДООЕЛ-Скопје-Прилог 1 во договорите.

11. Списокот на учебници по наслов, автор, јазик, одделение, тираж и франко училиште кои се дел од договорите склучени за трите дела со економските оператори Прилог 2 во договорите.

 12. Утврдените рокови за доставување на учебниците.

 13. Записници со испратниците со потпис и печат од училиштата за примопредавање на учебниците и изјава за извршената дистрибуција.“

Постапувајќи по ова Барање, Имателот на информации на 19.09.2024 година донел Решение бр.03-8724/2 со кое Барањето за слободен пристап до информации од јавен карактер се прифаќа. Во образложението на Решението е наведено дека се доставуваат одговори за 13-те точки од Барањето.

Незадоволен од донесеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-253 на 01.10.2024 година. Во Жалбата е наведено: “...Во законски предвидениот рок, од имателот на информацијата добивме Решение со кое се прифаќа барањето, но одговорот не ги содржи сите побарани податоци. Конкретно за прашањето број 2 со кое ја бараме причината за задоцнетото отпочнување на постапката. Во врска со точка 4 од барањето, имателот ја доставил тендерската документација, но не и техничката спецификација, ... за прашањето број 7, број 8 доставени се документи само за деловите 1, 2, 3 и 4 но не и за дел 5, додека за број 9 недостасуваат документите за деловите 4 и 5. За точка 11 доставен е списокот само за деловите 1, 2, и 3, но не и за 4 и 5. Во однос на прашање број 13 поради обемноста на документите повикани сме на увид, но инсистираме документите да ни бидат доставени по електронски пат. За сите недостатоци во врска со одговорот, имателот беше писмено известен на 23.09.2024 година по пат на електронска пошта и од него беше побарано да ги достави сите податоци наведени во барањето. Од причина што истото не е сторено ја поднесуваме оваа жалба.“.

Агенцијата со допис бр.08-253 од 02.10.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 09.10.2024 година до Агенцијата достави Произнесување по жалба бр.03-8725/3 од 09.10.2024 година. Во прилог го достави одговорот на Барањето, во кој наведуваат: “Во врска со жалбите по одговорот на Министерството за образование и наука на барања за слободен пристап до информации од јавен карактер доставени од барателот на информации Здружение на граѓани Центар за граѓански комуникации – ЦГК – Скопје бр.08-592/1 и 03-593/1 од 30.09.2024 година, Министерството за образование и наука се произнесува за следното: Во врска со одговорот на прашањето број 2 содржан во Решенијата на Министерството за образование и наука бр.03-8724/2 и 03-8725/2 од 19.09.2024 година, го даваме следното дополнување: Јавната набавка се предвидува со ГПЈН на Министерството за образование и наука и датумот е ставен како предвиден почеток на постапката, при што, Министерството до распишување на самата набавка и креирањето на тендерската документација има обемни подготвителни активности, односно собирање податоци од сите средни и основни училишта во системот за електронска нарачкаа на учебници (ucebnici.gov.mk) преку кој секое училиште го пополнува формуларот за нарачка за секое одделение/година за секој предмет поединечно, по што Министерството има увид во количините на нарачани учебници од генерација до генерација. Овој процес вообичаено трае во периодот од април до крајот на јуни. Дури по оваа анализа, Министерството може да ја распише набавката, која се започнува со доставување на барање за јавна набавка од страна на Педагошката служба до Одделението за јавни набавки при Министерството за образование и наука. Во врска со точка 4 од Барањето бр.0302-455/1 ве известуваме дека Техничката спецификација е содржана во тендерска документација – стр. 27 и 28. Во врска со точка 7 од истото барање, ве известуваме дека за Дел 5 немало доставено понуда, оттаму и не се приложени документи, додека за број 9 документите 4 и 5 се изоставени бидејќи била донесена Одлука за поништување на набавката (во прилог). Во врска со точка 7 од Барањето бр. 0302-454/1 исто така ве известуваме дека за деловите 6 и 8 не се доставени документите бидејќи била донесена Одлука за поништување на набавката (во прилог). За точка 11 од барањето бр. 0302-455/1, за деловите 4 и 5 недостасуваат бараните документи бидејќи била донесена Одлука за поништување на набавката (во прилог). Додека за барањето бр.0302-454/1 доставени се податоци за 11 од 13 дела, имајќи ја предвид Одлуката за поништување на набавката (во прилог). За точката 13 од двете барања, а во врска со испратниците за дистрибуција на учебниците за основно и средно образование, поради обемноста на документацијата (станува збор за околу 1500 испратници и исто толку записници), замолуваме за увид на барателот во прсториите на Министерството и преземање на потребните информации.“

На 10.10.2024 година, Барателот на информации до Агенцијата преку електронска пошта достави Допис заведен под бр.08-253 со кое ја извести Агенцијата дека “...остануваат на жалбените наводи...“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган во делот под точките 4, 7, 8, 9, 11 и 13 од Барањето,** поради следното:

По разгледувањето на Жалбата и сите списи во врска со предметот, Агенцијата утврди дека одговорот за точка 2 од Барањето е содржан во Одговорот на Жалба, додека за точка 4, 7, 8, 9, 11 и 13 од Барањето, Имателот на информации иако постапил согласно член 20 од Законот за слободден пристап до информации од јавен карактер и донел Решение со кое се прифаќа Барањето за слободен пристап до информации од јавен карактер, на Барателот не му ги доставил бараните информации на начин и во форма наведени во Барањето во целост.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 18 и 22 од истиот Закон, е должен да ја информира јавноста со објавување на податоци од негова надлежност, целокупната документација за јавните набавки, за концесиите и за договорите за јавно-приватно партнерство, и други информации кои произлегуваат од надлежноста и работата на имателот на информацијата.

Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ги достави бараните информации под точка 4, 7, 8, 9, 11 и 13, **на начин и во форма наведени во Барањето.**

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**